Howdy Gasoliners Fans    Es isch jetz do in Nashville Fritig nacht 23.30 Uhr. 17.06.2011  Das isch min letschte tag gsi do in Music City USA .  Im momänt weissi ned so rächt öbi söll trurig si,  dasi morn Samschtig morge us Nashville  abreise.  Oder öbi mech sell druf freue wider id Schwiz z flüge !  Gschbüre im momänt grad e totali läri i mer inne . . . . . . . . . . !    Usschlofe und gediege zmörgele isch hüt "usnahmswies"     emol agseit gsi       !    Hüt morge hets chli gluftet und isch ned so heiss gsi  wie geschter.  So richtig schön agnähm wider mol vors Hotel z höckle und chli siii.  De hani mi Chevy gsattlet und be idi 12th. Street South gritte.  In Corner Music. Det hani 2009 mini Fender Telecaster  American Standart und letscht johr di Dunkelbrun Acoustic  Takamine poschtet. Hüt hani d Gitarrene nume aglueget.  Usnahmswies emol keni poschtet.  Han jo die vo dihei mitgno woni 2007 do in Nashville poschtet han.  Aber trotzdem hets es par sache zum chaufe ge,es  brucht jo immer wider e chli öppis zum Musige     De beni nochli umenandgfahre mit mim rote Chevy Rössli.  Dur d Quartier vode 12th bis abe id 8th.street.  Das klingt ned nach wit,aber das zieht sich schono chli.  Isch gediege do äne auto z fahre. Kool und Easy       Churz nachem 2 beni wider im Hotel gsi und ha mis Rössli em Stallburscht abge       Ir Stadt unde hani den min nomittag verbrocht.  Ide Clubs chame um die zit wos chli ruhiger isch,  wunderschöni Country Music lose.  Gäge obe beni wider is Hotel zum go packe.  Normalerwies machi das immer ufdi letschti sekunde.  Aber,s isch nie z spoht zum emol öppis ändere.  Solangs vo eim sälber us chunt             Am 6 beni wider in club The Wheel.  Det het grad e Band agfange spile.  I mag me ned ane Name vo eim erinnere.  Die Band het innerhalb vonere viertel stund  höchschtens 3 Songs gspilt.  De räschte het de Sänger gschnurret.  Är het jede und jedi im club abde Bühni abe gfrogt wiesi heisse und wohär si sige.  I dene clubs isches es go und cho.  Nach jedem Song heter di neue wider gfrogt wiesi heisse und wohär si chöme. De heter de neue gseit i stell euch jetz euchi neue fründe do inne vor.Dä kärli het aber vo jedem no de name gwüsst und wohär.Au heter be jedem immer wider öppis me möge verzelle. S glächter isch natürli ame riesig gsi.  Schlussändli sind 3 Franzose,4 Däninne und ich Schwizer i dem schuppe umeghanget. Är het sich natürli e spass mit eus erlaubt,  d UN liess ein jo grad gar niene elei           Denn isches ufde stross grad chli turbulänt worde.  6 Polizischte händ innerhalb vo wenige Sekunde di 4 spurig stross zwüsche 2 Ample (ca 1oo meter) gsperrt.  Denn hetmer es Video team mit 4 Kameras gseh.  Vome pick up mit grosse lutsprächer isch e MICHAEL JACKSON Song ertönt  Ein Maa isch ufd stross gsprunge und het agfange tanze dezue.  Innert  ganz wenige sekunde isch di ganzi stross voll lüt gsi wo tanzet händ. Aber i reih und glied.  Nach 30 sekunde hetsich de ganzi spuk wider ufglöst.  Churz drüberabe sind 3 Polizischte i Club inecho.  De Sänger hets ned chöne siloh und het die 3 di ganz zit azünt.  De heter fürsi de Song Highway Patrol gsunge.  Natürli heter im Song d wort no chli kehrt dases wider uf die Polizischte passt het.  Übrigens,mis erkännigsgeröhre heter au rächt guet druffe gha.  Die lüt händ  aber so öppis vo grölet dewäge Rrrrrrrrrrrrrrrrrrrrrrrrrr!  Am 8 beni de is Hard Rock Cafe go znachtässe!  Grilled Sirloin Steak. Broccoli und Smashed Potatos           Ufde Stross,ufem trottoir und ide Clubs isch wider de Teufel los gsi  S isch halt weekend,do chunt wider alles id Stadt cho d sou abloh.  D music veränderet  sich natürli mit settigem publikum.  Me chönt dene Bands de au Party Band säge.  Es wird Alkohol usgschänd wie veruckt.  Es getanze,gegröle und vor allem jede Song mitgjohlet !    Für me isch de zit worde zum no fertig packe und s tagebuech schriebe. Morn am halbi 7 isch tagwacht,also muesi undere.    Hey Fründe,es hetmer spass gmacht Euch e chline iblick z geh,  was in Nashville so alles ablauft.  I mälde me nomol weni wider diheime be.  Ned vergässe,am Fritig  24. Juni spile d Gasoliners,mit mer  in Interlaken am Trucker und Country Festival.  Zobe 19.00 - 20.30 Uhr ufde Bühni 3 bem Igang im Westerndorf.  Bis denn           Gruess us Music City USA Nashville Tennessee  Euche Rrrrrrrrrrrrrolf